Ilmvötn eru flóknar efnablöndur samansettar úr allt að 500 mismunandi efnasamböndum . Ilmvötn fyrir konur eru samsett úr 20 - 30% ilmolíu í 95% blöndu af etanóli . Rakspírar fyrir karlmenn eru svipaðir en innihalda yfirleitt minna magn af ilmolíu . Fyrr á öldum voru fyrst og fremst notuð náttúruleg ilmefni í ilmvötn og ilmolíur . Sum ilmefnin komu úr blómum eins og jasmin og rósum . Önnur ilmefni voru úr dýraríkinu . Þessi ilmefni voru umhverfisvæn að því marki sem þau voru byggð á sjálfbærri nýtingu náttúrunnar . Eftir lok síðari heimsstyrjaldar á 20. öld fóru menn að nota gerviefni unnin úr jarðolíu í ilmvötn og ilmolíur . Notkun náttúrulegra efnasambanda minnkaði eftir því sem notkun jarðolíusambanda jókst . Í dag eru flest ilmvötn búin til úr gerviefnum enda eru gerviefnin ódýrari í framleiðslu en náttúruleg ilmefni . Ekki er hægt að segja að notkun jarðolíu í ilmvötn sé umhverfisvæn þar sem olían er takmörkuð auðlind sem fyrr eða síðar mun ganga til þurrðar . Þannig eru ilmvötn unnin úr olíuefnum og gerviefnum ekki jafn umhverfisvæn og þau náttúrulegu ilmvötn sem notuð voru fyrr á tímum . Til þess að finna umhverfisvænt ilmvatn þarf að finna ilmvatn sem er framleitt á sjálfbæran hátt úr náttúrulegum efnum . Reikna má með að slíkt ilmvatn sé dýrara en venjuleg ilmvötn framleidd úr gerviefnum . Vaxandi umræða er í Bandaríkjunum og Bretlandi um það hvort ilmvötn geti verið heilsuskaðleg . Fólk með fjölofnæmi getur orðið veikt af því einu að anda að sér ilmvatni sem einhver annar er að nota . Fólk er einnig mjög misviðkvæmt fyrir lykt og því getur lykt sem einum finnst góð verið öðrum til mikils ama . Það gildir því um ilmvötn eins og svo margt annað að það er best að nota þau í hófi . Ekki er æskilegt að nota sterk ilmvötn nálægt ungabörnum og hafa ber í huga að mikil ilmvatnsnotkun getur valdið ofnæmisviðbrögðum . Niðurstaðan er því sú , að rétt er að taka tillit til umhverfisins og nota ilmvötn í hófi . Heimildir og mynd :